ג'ורג'ה סימיון

ג'וׂרגֶ'ה-ניקוׂלאָיֶה סימיון (ברומנית: George-Nicolae Simion; נולד ב-21 בספטמבר 1986) הוא פוליטיקאי רומני, המייסד ויושב הראש של "הברית לאחדות הרומנים", מפלגה עם מסרים ימניים קיצוניים שהפכה מ-2024 למפלגה הפוליטית השנייה בגודלה בשני בתי הפרלמנט של רומניה. הוא נבחר לראשונה לפרלמנט ב-2020. ב-2024 היה מועמד בבחירות לנשיאות רומניה והגיע למקום הרביעי עם 13.9% מהקולות והביא את תמיכתו למועמד הימני הקיצוני קלין ג'ורג'סקו שזכה במפתיע במקום הראשון בסיבוב הראשון של הבחירות. אחרי שבית המשפט החוקתי של רומניה ביטל את הסיבוב השני ואסר על קלין ג'ורג'סקו להתיצב לבחירות החוזרות, ב-2025 הגיע סימיון עם 41% מהקולות למקום הראשון בסיבוב הראשון החוזר לבחירות לנשיאות. בהמשך בסיבוב השני הפסיד ליריבו מן המרכז, ניקושור דן. בעת מסע הבחירות הביע הבטחות שימנה את ג'ורג'סקו לראש ממשלה.

ביוגרפיה
ילדות וצעירות
סימיון נולד ב-1986 בעיר פוקשאן, במחוז וראנצ'ה במשפחה של כלכלנים. אביו, יליד המחוז יאלומיצה עבד ב"בנק הרומני לפיתוח". אמו, ילידת המחוז וראנצ'ה עבדה כרואת חשבון בכמה חברות. לדברי סימיון התמודד אביו בעבר עם בעיות אלכוהוליזם.
סימיון בילה את ילדותו בכפר רקיטוסו שעל הנחל פוטנה ,במחוז וראנצ'ה. למד טוב בבית הספר וביקר תכופות את סביו בבוקרשט.

הוא למד במגמה הפילולוגית במכללה הלאומית "גאורגה לזר" בבוקרשט, אחר כך לימודי תואר ראשון בפקולטה למנהל עסקים של אוניברסיטת בוקרשט. לאחר מכן בשנים 2008–2010 למד באוניברסיטת יאשי, וסיים בה תואר שני בהיסטוריה עם התמחות בנושא "פשעי הקומוניזם".

היה פעיל בתנועה שנקראה "Noii golani" (ה"פרחחים החדשים" לפי הכינוי golani - "פרחחים" שניתן על ידי ראשי השלטון הפוסט-קומוניסטי משנות ה-1990 לאלו שהתנגדו לשימור השיטות הקומוניסטיות, לקצב האיטי של הרפורמות ולשימוש באלימות בדיכוי ההפגנות) החל מ-2004 תחת הסיסמה "בסרביה היא רומניה" ארגן סימיון פעולות והפגנות לקידום איחוד מחדש של החבל בסרביה (המורכב כיום מרפובליקת מולדובה וחלק מחבל בוג'אק המשוייך בימינו לאוקראינה) עם רומניה.

ב-2012 הקים אתפלטפורמת "הפעולה למען האיחוד" (עם בסרביה) ואת "הברית למען יובל המאה" של רומניה המאוחדת. בהמשך הקים יחד עם העיתונאי והפעיל הדתי קלאודיו ריכרד טרזיו את מפלגת "הברית לאחדות הרומנים" AUR (ראשי תיבות שמובנם ברומנית "זהב") ועמד יחד איתו בראשה.קלאודיו טרזיו עשה בכתב העת שהקים, "Rost" הצהרות הערצה כלפי המנהיגים הלגיונרים מבעבר והכחיש פשעים של ארגון זה כלפי היהודים
אחרי הקונגרס של המפלגה במרץ 2022 נשאר סימיון יושב ראש יחיד שלה כשדרכו נפרדה מזו של טרזיו.

אחרי 2015 שלטונות רפובליקת מולדובה אסרו את כניסתו למדינה תוך האשמות שעלול לערער את יציבותה.

קריירה תעסוקתית
לרוב הקדיש סימיון את עצמו לפעילות הפוליטית.
הייתה לו חברה שנוסדה בשנת 2009, בתחילה בתחום ה-IT (טכנולוגיית המידע). אחר כך פתח חנות בגדים מקוונת, ובסופו של דבר חנות בגדים פיזית. בשנת 2009 הוא הוציא אלבום היפ הופ. באוגוסט 2024, סימיון הודה בהעלמת מס כאשר מכר בגדים ממותגים, מוצרי אולטרה וזיקוקים לאוהדי כדורגל. בין השנים 2012 ל-2020, עבד כמנהל שיווק בחברת Ideal Proiect Architecture & Design, חברה של עמיתו לעתיד למפלגה, דורין מריוס לוליה

 המשך הקריירה הפוליטית 
 הבחירות לפרלמנט האירופי 
ב-2019 כמועמד עצמאי לבחירות לפרלמנט האירופי הציג סימיון מסר "אנטי-מפלגתי" וטען שרק מועמד ללא תווית יכול להציג את האינטרסים של הרומנים. הוא טען להגנת המיעוט הרומני בארצות השכנות, למשל בסרביה ובאוקראינה ולהגנת זכויות הפזורה הרומנית באיחוד האירופי. כמו כן דרש את עצירת כריתת היערות הבלתי חוקית ברומניה ואת בניית הכבישים המהירים בין רומניה לרפובליקת מולדובה. נהנה מתמיכת ראש עיריית יאשי מיכאי קיריקה. הוא השיג אז 1.3% מהקולות ולא נכנס לפרלמנט האירופי.

 הקמת AUR והנהגתו 
ממוזער|ג'ורג'ה סימיון ב 2024|180px
ב-1 בדצמבר 2019 לרגל החג הלאומי הקים בעיר אלבה יוליה יחד עם קלאודיו טרזיו את הברית לאחדות הרומנים. מפלגתו אימצה את הסיסמה "משפחה, לאום, אמונה וחירות". סימיון ומפלגתו הדגישו את הזיקה לנצרות, ל"משפחה הטבעית" ואת ההתנגדות לנישואים אלטרנטיביים של להט"בים, הם בעד איסור גורף על הפלות, התנגדות לשימוש במסיכות ולחיסונים נגד הנגיף הקורונה וטיפח קשרים עם המפלגות הימניות והימניות הקיצוניות יותר באירופה, ה"אירוסקפטיות".
עם נציגיה הבולטים של AUR בשנים הראשונות נמנתה עורכת דין האנטישמית והלאומנית קיצונית דיאנה שושואקה -יובנוביץ' שנבחרה לימים לפרלמנט האירופי מטעם מפלגתה "SOS Romania".נציגי המפלגה תמכו לאורך השנים בתאוריות קונספירציה "אנטי-ממסדיות" ונקודת מבט ימנית קיצונית. בעבר הוא ומפלגתו הכחישו את השואה והביע עמדות אנטישמיות. בשנים האחרונות התחייב לשנות עמדות אלה אף כי היו מקרים בהם המשיך לבטאם.

 הבחירות לפרלמנט ולנשיאות רומניה - 2024 
בסיבוב הראשון בבחירות לנשיאות רומניה התמקם במקום הרביעי עם 13.86% מהקולות. לקראת הסיבוב השני תמך במועמד הפרו-רוסי קלין ג'ורג'סקו שעמד במקום הראשון ונחשב לבעל סיכוי מול אלנה לסקוני. אולם בית המשפט החוקתי של רומניה ביטל את תוצאות הסיבוב הראשון, החלטה שסימיון הוקיע אותה
בבחירות לפרלמנט בהמשך השיגה הברית AUR 18% מהקולות, הכפילה את מספר נבחריה. בו זמנית נכנסה לפרלמנט מפלגת הנוער POT שנתמכה על ידי קלין ג'ורג'סקו. סימיון נבחר מחדש לפרלמנט.

הבחירות לנשיאות רומניה -2025
ב - 2025 נבחר ג'ורג'ה סימיון לסגן יושב ראש מפלגת השמרנים והרפורמיסטים בפרלמנט האירופי לצד היושב ראש מתאוש מורבייצקי וסגניו, מריון מרשל וקרלו פידנצה.

בבחירות החוזרות לנשיאות באביב 2025 בסיבוב הראשון החוזר התמקם סימיון במקום הראשון עם 41% מהקולות, כשהמועמד הבא היה המועמד הדמוקרט האנטי-ממסדי וראש עיריית בוקרשט ניקושור דן עם 21%. בסיבוב השני זכה ניקושור דן עם 53.60% בעוד שסימיון קיבל פחות: 46.40% מהקולות. בית המשפט החוקתי דחה את עתירתו נגד תוצאות הבחירות שהוא ביסס על טענות ל"קניית קולות אזרחים ברפובליקת מולדובה" שהשתתפו כבעלי אזרחות רומנית בהצבעה.

חייו הפרטיים
סימיון נשוי החל מאוגוסט 2022 עם אילינקה לבית מונטיאנו, ילידת סלובוזיה, בוגרת משפטים באוניברסיטת בוקרשט, עבדה כמשפטנית וכמורה. באפריל 2024 נולד להם בן, ראדו. התגורר ב-2025 בדירה שכורה בת 52 מ"ר. ביתו בכפר רקיטואסה מושכר.

ספרים
2017 - Blocați în labirint (חסומים במבוך) המתמקד בתולדות רפובליקת מולדובה
2019 - Cum i-am cunoscut pe Klaus Iohannis, Dan Barna, Traian Băsescu și Ion Iliescu? (איך הכרתי את קלאוס יוהאניס, דן בארנה, טראיאן בססקו ויון איליאסקו?".

 קישורים חיצוניים 

הערות שוליים

קטגוריה:פוליטיקאים רומנים
קטגוריה:חברי הפרלמנט הרומני
קטגוריה:בוגרי אוניברסיטת בוקרשט
קטגוריה:בוגרי אוניברסיטת יאשי
קטגוריה:רומנים שנולדו ב-1986